text: 
  Gøngehøvdingen stred sig i aftes igennem sjette af de tretten afsnit 
  på Danmarks Radios tv. Men trods den tapre Svend Poulsens store 
  ihærdighed er det ikke lykkedes at få tv-anmelderne til at overgive 
  sig. I dagens avis stiller Jens Kistrup således spørgsmålet:
  
  " Er det for meget at tale om en national skandale? "
  
  Hver dansker sit klagepunkt over Danmarks Radios hidtil dyreste 
  egenproduktion. Manuskript, instruktion, dramaturgi og produktion har 
  fået på puklen. Selve handlingen forsvinder i masseslagsmål og 
  elskovsscener  -  og fejlene i detaljer som f.eks. hvidkålshoveder, der
   strutter af kunstgødning, hunderacer, der ikke eksisterede i 
  1600-tallet og seriens nedlagte vildsvin, der tydeligvis var udstoppede 
  og hevet direkte ned fra trofæ-væggen.
  
  Sven i Gyngemosen har noteret kritikken. Gønge-producenten Sven Clausen 
  sidder ved sit skrivebord i TV-Byen og lægger sidste hånd på 23. 
  afsnit af serien, hvis afsnit 14-26 kaldes Gøngehøvdingen II og skal 
  sendes i 1993-94. Fortsættelsen bygger  -  meget frit  -  på Carit 
  Etlars Dronningens Vagtmester.
  
  
  
  